Tyrkia antyder intern konflikt bak kurderdrap i Paris
Den tyrkiske statsministeren Recep Tayyip Erdogan sier at drapene «bærer tydelig preg av et internt oppgjør», blant annet ved at ofrene trolig selv har sluppet den eller de som utførte drapene, inn i bygningen. - Stedet var beskyttet ikke bare av en lås, men av mange kodelåser, sier Erdogan ifølge det tyrkiske nyhetsbyrået Anatolia. Bakgrunn: Fant kollegene skutt i hodet - Ofrene slapp dem inn, og jeg regner med at de ikke ville ha åpnet for folk de ikke kjente, sier Erdogan. Han sier samtidig at drapene også kan ha forbindelse med de pågående fredssamtalene med den fengslede PKK-lederen Abdullah Öcalan. De tre kurdiske kvinnene ble funnet drept natt til torsdag. En av dem var Sakine Cansiz, som var med på å danne PKK, det kurdiske arbeiderpartiet.
Tyrkia mener drapene på tre kurdiske aktivister i Paris har sin bakgrunn i en intern konflikt i det kurdiske miljøet.